b"\n_START_ARTICLE_\nSomali (katt)\n_START_SECTION_\nHistorie\n_START_PARAGRAPH_\nSomaliens historie er n\xc3\xa6rt knyttet til abyssinerens. Det recessive langh\xc3\xa5rsgenet har eksistert i mange abyssinerlinjer antakelig helt fra rasens tidlige barndom i England, men kattunger med lang pels ble enten solgt som irregul\xc3\xa6re abyssinere og ikke-utstillingskatter, mens andre trolig kan ha v\xc3\xa6rt brukt videre i avl \xc2\xabbak lukkede d\xc3\xb8rer\xc2\xbb. Erfarne oppdrettere m\xc3\xa5 ha oppdaget at de langh\xc3\xa5rede ville gi kattunger med den etterlengtede plysjpelsen som var sv\xc3\xa6rt attraktiv p\xc3\xa5 abyssineren. Langh\xc3\xa5rsgenet fulgte kattene som ble eksportert til Amerika. I 1967 ble genet for alvor oppdaget og amerikanerne startet et m\xc3\xb8ysommelig arbeid for \xc3\xa5 finne fram til mulige langh\xc3\xa5rsb\xc3\xa6rere. De lyktes med sitt arbeid og klarte gjennom 1970- og 80-\xc3\xa5rene \xc3\xa5 bygge opp en stamme med somalikatter, og rasen ble etter hvert godkjent i CFA. Abyssineren har sitt navn fra sitt opprinnelsesland. Etiopia (tidl. Abyssinia) grenser til Somalia og derav oppsto navnet somali p\xc3\xa5 den \xc2\xablangh\xc3\xa5rede abyssineren\xc2\xbb. Rasen ble etter hvert meget popul\xc3\xa6r og den f\xc3\xb8rste som importerte rasen til Europa var, Jutta Broisch fra Tyskland, som fikk en hunn og en hann fra Amerika i 1977. Etter hvert ble rasen ogs\xc3\xa5 godkjent i FIFe. I 1981 kom den f\xc3\xb8rste somali til Norge til oppdretter Kate Reinert med stamnavnet Sanddrop's. Hannkatten Foxtails Big Sky (oppdrettet av amerikanske Patricia Nell Warren) vant en rekke beste-titler og ble ogs\xc3\xa5 \xc2\xab\xc3\x85rets katt\xc2\xbb 1984. Til \xc3\xa5 begynne med hadde abyssiner og somali litt forskjellig standard i FIFe, og somali konkurrerte sammen med semilangh\xc3\xa5rskattene i kategori II p\xc3\xa5 utstillinger. Dette f\xc3\xb8rte til at rasen etter hvert utviklet seg mot en st\xc3\xb8rre og tyngre katt enn abyssineren med vektlegging p\xc3\xa5 stor pels. I 1990 endret FIFe dette og ga begge rasene helt identisk standard.\n_START_SECTION_\nTemperament\n_START_PARAGRAPH_\nEn Somali er kjent for \xc3\xa5 ha et godt lynne. Som abyssineren er somalikatten sterk og utholdende. Den misliker innesperring, er selvstendig og krever bevegelsesfrihet.\n_START_SECTION_\nKull\n_START_PARAGRAPH_\nSomalikatter f\xc3\xa5r ikke s\xc3\xa5 mange unger i hvert kull,gjennomsnittskullet er 3 eller 4, men ogs\xc3\xa5 ofte 5.\n_START_SECTION_\nFarge og ticking\n_START_PARAGRAPH_\nTicket pels betyr at hvert enkelt pelsh\xc3\xa5r har flere b\xc3\xa5nd med farge. For den viltfargede betyr det svart tupp, s\xc3\xa5 brunt, svart, brunt osv. 2 \xe2\x80\x93 3 fargeb\xc3\xa5nd eller flere foreskriver FIFes standard for begge rasene. Somali kan ha flere, siden pelsh\xc3\xa5rene er lengre. Ticking er regnet som et av kattens grunnm\xc3\xb8nstre og dominerer over andre m\xc3\xb8nstre som tigr\xc3\xa9, spotter og klassisk tabby. Genet er dominant og medf\xc3\xb8rer at pelsh\xc3\xa5rene brytes opp i fargestriper._NEWLINE_Fargen og tickingen utvikler seg sv\xc3\xa6rt sent. Jo \xc2\xabsvartere\xc2\xbb kattunge er, vil gjerne fargen og tickingen bli. Pelsen f\xc3\xa5r ikke den fullstendige vilt- eller r\xc3\xb8dfargen f\xc3\xb8r katten er 8-9 m\xc3\xa5neder gammel, og den fulle tickingen og kroppsutviklingen kommer ikke f\xc3\xb8r ca. etter 18 m\xc3\xa5neder.\n_START_SECTION_\nFarger\n_START_PARAGRAPH_\nSomali og abyssiner er godkjente i 8 fargevarianter, 4 i den s\xc3\xa5kalte \xe2\x80\x9dnormalfargede\xe2\x80\x9d serien; viltfarget (n), sorrel (o), bl\xc3\xa5 (a) og fawn (p) og 4 i s\xc3\xb8lv; sorts\xc3\xb8lv (ns), sorrels\xc3\xb8lv (os), bl\xc3\xa5s\xc3\xb8lv (as) og fawns\xc3\xb8lv (ps).\n_START_SECTION_\nS\xc3\xb8skenraser\n_START_PARAGRAPH_\nAbyssiner og somali er s\xc3\xb8skenraser og kan pares med hverandre. Abyssineravkom etter somalilinjer f\xc3\xa5r betegnelsen \xc2\xabsomalivariant\xc2\xbb p\xc3\xa5 stamtavlen. Dette er en opplysning til de som ikke \xc3\xb8nsker \xc3\xa5 introdusere langh\xc3\xa5rsgenet i sine linjer. En slik abyssiner er en fullverdig abyssiner med like konkurranserettigheter p\xc3\xa5 utstillinger som abyssinere uten langh\xc3\xa5rsanlegg._NEWLINE_Somalikattens appell ligger i dens \xc2\xabville\xc2\xbb utseende. Abyssineren ser ogs\xc3\xa5 \xc2\xabvill\xc2\xbb ut, men p\xc3\xa5 en annen m\xc3\xa5te. Bunny-katten sies \xc3\xa5 minne om en krysning mellom en forvillet huskatt og den lille villkatten som h\xc3\xb8rer hjemme i England og Europa, nemlig Felis silvestris silvestris.\n_START_SECTION_\nHelse\n_START_PARAGRAPH_\nSomalikatten har ingen spesielle helseproblemer eller medf\xc3\xb8dte defekter._NEWLINE_Somalikatten og abyssinerens kan ha \xc3\xb8mfintlige mage. Somalioppdretterne er spesielt forsiktige med plutselige forandringer i kosten.\n_START_SECTION_\nAbyssinervarianter\n_START_PARAGRAPH_\nMange varianter er utstillingsdyr med tufser p\xc3\xa5 \xc3\xb8rene og dyp grunnfarge, begge deler en arv fra somalilinjene. Noen varianter kan ha ubetydelige tabbymarkeringer p\xc3\xa5 innsiden av forbena og ganske tydelig halsb\xc3\xa5nd \xe2\x80\x93 dette kan trekke noe ned i utstillingssammenheng. Somalien er en forholdsvis ung rase i motsetning til abyssiner som regnes blant de eldste."